Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2019/C 333/08)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„PECORINO DEL MONTE PORO“

ELi nr: PDO-IT-02420 – 16.5.2018

KPN (X) KGT ()

1. Nimetus(ed)

„Pecorino del Monte Poro“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Punktis 1 esitatud nimetusele vastava toote kirjeldus

„Pecorino del Monte Poro“ (KPN) on lambapiimast valmistatud juust, mida on sõltuvat laagerdumisajast kolme liiki:

fresco (värske), laagerdunud 20–60 päeva;

semistagionato (pool-laagerdunud), laagerdunud 61 päeva kuni 6 kuud, ning

stagionato (laagerdunud), laagerdunud 6–24 kuud.

Vabasse ringlusse lubamisel peavad tootel olema järgmised omadused.

Füüsikalised omadused

Kuju: ümar, kahe lameda põhjaga.

Lamedate põhjade läbimõõt: 6–40 cm.

Külje kõrgus: 6–20 cm.

Kaal: fresco ja semistagionato kaaluvad 600 g kuni 2,5 kg, stagionato kuni 10 kg.

Koorik: kõva ja kare; värvus kuldkollane (fresco) kuni hele- või keskmine pruun (semistagionato ja stagionato), punaka tooniga, kui koorik on kaetud tšillipipra ja ekstra neitsioliivõliga.

Juustumass: kompaktne, mõnikord ebakorrapäraselt paiknevate väikeste aukudega. Lõigatud juustu värvus ulatub valgest (fresco) eri intensiivsusega õlgkollaseni (semistagionato ja stagionato). Fresco on koostiselt pehme, semistagionato kõvem ja stagionato veelgi kõvem.

Keemilised omadused

Rasvasisaldus kuivaines: ≥ 45 %.

Proteiini (Nx6.25): ≥ 20 %.

Organoleptilised omadused

Maitse: juust on aromaatne, lõhn meenutab looduslikke lilli, Vahemere äärseid põõsastaimi ja heina. Juustul on rikkalik ja meeldivalt pähkline maitse, mis on seda intensiivsem, mida kauem juust on laagerdunud; stagionato on maitselt terav ja täidlane.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

„Pecorino del Monte Poro“ valmistamisel kasutatakse kahe lüpsikorra (juustuvalmistamise päeva hommikune lüps ja eelmise õhtu lüps) toorest lamba täispiima, mis on saadud vaid öösiti kinni hoitavatelt vabapidamisel lammastelt, keda kasvatatakse punktis 4 kirjeldatud alal. Lambad toituvad Monte Poro piirkonnale omastest taimedest. Sööt kogutakse suvel värskelt ja tarbitakse talvel heinana. Aastatel, mida iseloomustavad põuast või karmist talvest põhjustatud eriti ebasoodsad tingimused, mistõttu karja toitmiseks ei ole olnud võimalik koguda piisavalt sööta, võib eespool nimetatud omadustega sööda kogus väheneda 70 %-le, kuna ehkki on lubatud hankida väljastpoolt kaitstud päritolunimetusega toote tootmispiirkonda täiendavaid heinavarusid, ei tohi need ületada 30 % lammastele antavast söödast. Vaid lüpsiperioodil ja selleks, et tagada loomade korralik toitmine, võivad loomade toidust kuni 15 % moodustada tera- ja kaunviljad (töötlemata või helveste või jahvatatud kujul), mineraalsoolad ja vitamiinid, sealhulgas väljastpoolt kaitstud päritolunimetusega toote tootmispiirkonda, kuna mägise maastiku, kliimatingimuste ja kutseoskuste puudumise tõttu ei ole neid võimalik kohapeal piisavalt toota.

Lammastele ei tohi anda toiduks geneetiliselt muundatud organisme (GMOd). Piim kalgendatakse, kasutades vaid piimatoidul olnud lamba- ja/või kitsetallede libediku nõres esinevat kümosiini.

3.4. Tootmise erietapid, mis peavad toimuma määratletud geograafilises piirkonnas

Lambad tuleb kasvatada ning „Pecorino del Monte Poro“ tuleb valmistada ja laagerdada punktis 4 määratletud geograafilises tootmispiirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Juustu „Pecorino del Monte Poro“ võib müüa tervelt või tükkidena.

3.6. Sellise toote märgistamise erieeskirjad, millele registreeritud nimetus viitab

Vabasse ringlusse lubamisel tuleb terve juusturatta ühele küljele ning tükkide ja viilude pakendile kinnitada märgis.

Märgisel peab olema esitatud selgelt ja loetavalt järgmine teave:

— „Pecorino del Monte Poro“ (nimetust ei tohi tõlkida, kuid võib lisada tõlke nende Euroopa riikide keeltesse, kus toodet müüakse), millele järgneb „Denominazione di Origine Protetta“ või „DOP“ (kaitstud päritolunimetus (KPN)), mille võib tõlkida;

— juustu liik, lähtudes laagerdumisajast, teisisõnu: fresco, semistagionato või stagionato;

— toote logo, nagu on näidatud allpool.

Lisada ei tohi ühtki kirjeldust, mida ei ole sõnaselgelt ette nähtud.

Märgistuses võib kasutada nime, ärinime või kaubamärki, tingimusel et see ei ole toodet kiitva ega tarbijat eksitava iseloomuga. Kasutada võib ka muid kehtivate õigusaktide alusel lubatud tõeseid ja kontrollitavaid viiteid, kui need ei lähe vastuollu tootespetsifikaadi eesmärgi ja sisuga.

4. Geograafilise piirkonna täpne määratlus

Lambad kasvatatakse ning juust „Pecorino del Monte Poro“ valmistatakse ja laagerdatakse üksnes Vibo Valentina provintsis asuvas Monte Poro piirkonnas, kuhu kuuluvad järgmised omavalitsused: Joppolo, Spilinga, Zungri, Rombiolo, Nicotera, Limbadi, Zaccanopoli, Drapia, Filandari, Briatico, Ricadi, Maierato, Mileto, San Calogero, Parghelia, Pizzo, Stefanaconi, Filogaso, Tropea, San Costantino Calabro, San Gregorio d’Ippona, Sant’Onofrio, Vibo Valentia, Zambrone, Cessaniti, Ionadi ja Francica.

5. Seos geograafilise piirkonnaga

Lamezia lahe ja Gioia Tauro tasandiku vahel asuv tootmispiirkond piirneb põhjast Angitola tasandikuga, lõunast Rosarno tasandikuga ja läänest Catanzaro provintsi läbiva Apenniini mäeahelikuga.

Selle piirkonna taimestik moodustab suurema osa (vähemalt 70 %) karjatamise teel toidetavate lammaste tarbitavast toidust. Lammaste karjatamiseks kasutatavatel järskudel ja raskesti ligipääsetavatel Poro platoo aladel on laialt levinud Vahemere piirkonnale omased elujõulised ja tihedad põõsastaimed, nagu spartsium, mürt, metsik oliivipuu, mastiksipistaatsia ja viirpuu (Simone Cesare Lombardi, „Il Poro e la Costa di Capo Vaticano“, 2003 [„Monte Poro ja Capo Vaticano rannik“]). Just need Vahemere põõsastikes kasvavad taimed annavada juustule „Pecorino del Monte Poro“ äratuntavad organoleptilised omadused (bukett), mille põhjal eristada seda muudest lambapiimast valmistatud juustudest. Sametise maitse kõrval on juustus selgelt tajutav Monte Poro ürtide ja lillede lõhn ning kergelt pähkline või rohune järelmaitse. Seda põhjusel, et taimestiku lõhnaained on rasvas lahustuvad ning kanduvad rasva kaudu üle piima ja sealt juustu. Lisaks tagavad selle äratuntava buketi teatavad juustuvalmistamisprotsessi eripärad, eelkõige

— toore piima kogumine ja valmistamine juustuks ilma kuumtöötlemiseta, mis võib muuta piima organoleptilisi omadusi, ning

— madalad temperatuurid, mille juures juustu valmistatakse (32–38 °C), millega kantakse hoolt selle eest, et lahustunud ained säilivad, ja piiratakse lõhnaainete lendumist.

Peale selle osutab asjaolu, et mõned juustuvalmistamisprotsessi osad teostatakse endiselt käsitsi, suurele spetsialiseerumisele ja meisterlikkusele tootmissüsteemis, mis on lahutamatult seotud juustumeistritega, keda sageli ei ole võimalik mujalt leida. Nende oskusteave mõjutab otseselt tootmistsükli teatavate etappide (nt kalgendamise, kuju andmise ja laagerdamise) kvaliteeti ning muudab juustu n-ö tüüpiliseks, kuna sel on tihe seos tootmispiirkonnaga.

Juustu on mainitud seoses oma päritolukohaga sajanditevanustes bibliograafilistes allikates, alates Vibo Valentiast pärit humanisti ja ajaloolase Gabriele Barrio 1571. aasta kirjutisest „De antiquitate et situ Calabriae“ kuni Seminarast pärit Reggio Calabria majandusteadlase ja filosoofi Domenico Grimaldi 1770. aasta esseeni „Saggio per l’economia campestre per la Calabria Ultra“ [„Lõuna-Calabria maapiirkonna majanduse uuring“]. See seos on jäänud aja jooksul püsima, nagu on kirjeldanud 1985. aastal Saverio Di Bella („Poro lambapiimajuust ja ricotta on valge, pehme ja aromaatne tänu kohalikele karjamaadele ja kõikjal piirkonnas looduslikult kasvavale oreganole“) või nagu on kirjeldatud riikliku maaelu sotsioloogia instituudi (INSOR) toimetatud teose „Atlante dei prodotti tipici. I formaggi“ [„Tüüpiliste toodete atlas – Juustud“] eri väljaannetes („Monte Poro karjamaadel ja San Bruno mägedes kasvab rikkalikult rohttaimi, millest paljud on aromaatsed. Selles piirkonnas valmistatud juustu müüakse rannikualade turistidele tänu kvaliteedile ja heale mainele, mille juust on omandanud“), raamatus „Formaggi d’Italia“ [Teejuht Itaalia juustude avastamiseks ja hindamiseks], mille avaldas 1999. aastal Slow Food („Monte Poro piirkonna karjamaade rohi on eriti rikas maitset ja lõhna tugevdavate elementide poolest ning seal toodetud lambapiimajuustul on alati olnud suurepärane maine“), ning 2006. aastal avaldatud Paolo Massobrio teoses „il Golosario“ [„Maitsete entsüklopeedia“] („Selle juustu eksklusiivne maitse ja aromaatsus tuleneb rohust, millega kohalikku tõugu lambaid ja kitsi toidetakse“). Lõpetuseks tuleb märkida, et „Pecorino del Monte Poro“ võitis 2012. aastal Torinos Salone del Gustos Gambero Rosso „silmapaistva“ juustu auhinna, saades sel moel Itaalia 17 parima juustu hulka.

Viide tootespetsifikaadi avaldamisele

(viitemääruse artikli 6 lõike 1 teine lõik)

Spetsifikaadi terviktekstiga saab tutvuda veebisaidil http://www.politicheagricole.it/flex/cm/pages/ServeBLOB.php/L/IT/IDPagina/3335

või

põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates linki „Qualità“ (ekraanil ülal paremal), seejärel linki „Prodotti DOP IGP STG“ (ekraanil vasakus ääres) ja lõpuks linki „Disciplinari di Produzione all’esame dell’UE“.

(1) ELT L 343, 14.12.2012, lk 1.